खास खबर
- आजु भिनसहरा में अग्नि पाँच के सफल परीक्षण हो गइल. काल्हु एकर प्रक्षेपण खराब मौसम का चलते टार दिहल गइल रहुवे. ओडिशा समुद्र तट का नियरा ह्वीलर आइजलैंड से एकर सफल प्रक्षेपण कइल गइल. अमेरिका एह पर कवनो टिप्पणी करे से इंकार करत कहलसि कि भारत हमेशा से परमाणु अप्रसार के समर्थक रहल बा आ एहमें आपत्ति के कवनो बात नइखे. अग्नि पाँच से पूरा एशिया आ यूरोपो के कुछ हिस्सा एकरा मारक दूरी में आ गइल बा. दुनिया के कुछेके देश का लगे अइसन क्षमता बावे.
- आईपीएल बीसबीसा मैच में कोलकाता नाइट राइडर्स किंग्स इलेवन पंजाब के आठ विकेट से हरा दिहलसि.
शिक्षा रोजगार
- अल्पसंख्यक जमात खातिर साढ़े चार फीसदी आरक्षण का बारे में इलाहाबाद हाई कोर्ट केन्द्र सरकार से कुछ सवाल के जवाब मँगले बा जवन चार हफ्ता में दे देबे के कहले बिया अदालत.
- छपरा राजेन्द्र कॉलेज के शिक्षक प्राचार्य डा॰ बैकुंठ पाण्डेय के हटावे खातिर बुध का दिने करिया पट्टी लगा के काम कइलने. शिक्षक संघ के कहना बा कि जबले प्रिन्सिपल के हटअवल ना जाई तब ले प्रदर्शन जारी रही.
- छपरा जेपीविवि के तीन गो पदाधिकारियन के बदल दिहल गइल. कुलानुशासक डा॰ ललन प्रसाद यादव, महाविद्यालय निरीक्षक डा॰ आर एन राय आ इस्टेट आफिसर डा॰ डी डी शर्मा के तुरत प्रभाव से हटा के ओह जगहा पर डा॰ रवीन्द्र प्रसाद सिंह, डा॰ श्याम सुन्दर प्रसाद आ डा॰ विजय कुमार के नियुक्त कर दिहल गइल बा.
- बलिया में बीस अप्रेल का दिने देवस्थली विद्यापीठ में प्रधानमंत्री रहल चन्द्रशेखर के प्रतिमा के अनावरनथल सेनाध्यक्ष जनरल वीके सिंह करीहें.
उत्तर प्रदेश
- एनआरएचएम घोटाला में प्रवर्तन निदेशालय अठारह जने का खिलाफ अलग अलग मामिला दर्ज कइलसि. एह लोग पर करिया धन के इस्तेमाल रोके खातिर बनावल कानून का तहत मुकदमा दर्ज भइल बा. एह चौदह जने में बाबू सिंह कुशवाहाम आरपी जायसवाल, आ प्रदीप शुक्ला शामिल बाड़े.
- निर्वाचक नामावली में संशोधन करावे खातिर लागे वाला एक रुपिया के शुल्क तत्काल प्रभाव से खतम कर दिहल गइल बा.
- जनता दरबार लगावे के बंद परंपरा बुध का दिने मुख्यमंत्री अखिलेश यादव आपन जनता दरबार लगा के फेर से शुरु कर दिहलन. मायावती का जमाना में ई दरबार लगावल बंद कर दिहल गइल रहुवे.
- मऊ चिरैयाकोट इलाका के करमी गाँव का लगे मठिया मौजा में अपराधियन से भइल मुठभेड़ में मऊ शहर कोतवाली के प्रभारी निरीक्षक गोविंद सिंह शहीद हो गइलन.
- मेरठ जेल के कैदी एह बात से नाराज रहले कि बेर बेर ओहन के बैरक के तलाशी काहे लिहल जात बा. एह चलते बुध का सबेरे कैदी बंदी रक्षकन पर हमला कर दिहले. एह हमला में पन्द्रह जने घवाहिल हो गइले. जेल मंत्री राजा भईया मामिला के जाँच के आदेश दिहले बाड़े.
- इलाहाबाद कुंभ मेला खातिर रेलवे अबहिये से तइयारी कइल शूरु कर दिहले बिया. एह खातिर एक हजार कोच के इंतजाम कइल जा रहल बा.
बिहार
- हर हिन्दुस्तानी का थरिया में कम से कम एगो बिहारी व्यंजन के मौजूदगी करावे के लक्ष्य पुरावे खातिर बिहार सरकार कृषि रोड मैप बनवले बिया. बुध का दिने नीतीश कुमार हाजीपुर में चार लाख लीटर के डेयरी लगावे के एलान कइलन.
- पटना के सीनियर अधिवक्ता मनन कुमार मिश्र बार काउंसिल आफ इंडिया के अध्यक्ष चुनाइल बाड़े. ई दुसरका बेर भइल बा जब बिहार के अधिवक्ता एह पद पर चुनाइल. मनन मिश्र साल १९८० से वकालत करत बाड़न आ साल २०१० से बार काउन्सिल आफ इंडिया के प्रतिनिधि रहले हँ.
- पिछला द महीना से सारण जिला के अवतारनगर इलाका के मौजमपुर टोला हसकरी के बिट्टू नाम के लड़िका मधेपुरा से बरामद भइल बा.
- साल २००७ में एकमा के केसरी मठिया गाँव में बालेश्वर गिरी के हत्या कर देबे का आरोप मे आउ जने के उमिर कैद आ पाँच पाँच हजरा रुपिया जुर्माना लगागल गइल बा.
देश
- खराब मौसम का चलते अंतर्महाद्वीपीय बैलस्टिक मिसाइल अग्नि-५ के परीक्षण बुध का दिने टार दिहल गइल. अब ई परीक्षण बियफे फजीरे कइल जाई. एह मिसाइल के मारक क्षमता पाँच हजार किलोमीटर तकले रही. दुनिया मे अइसन मिसाइल पाँचे गो देश का लगे बावे.
- सेना के एगो रिटायर्ड अधिकारी अपहृत विधायक का बदले खुंखार नक्सलियन के रिहा करे के ओडिशा सरकार क फैसला का खिलाफ सुप्रीम कोर्ट में अर्जी लगवले बाड़े.
- सीबीआई बुध का दिने सेना खातिर टाट्रा ट्रक खरीद में भइल घपलेवबाजी का मामिला में दिल्ली आ राष्ट्रीय राजधानी क्षेत्र में बुध का दिने छापामारी कइलसि.
- पश्चिम बंगाल के दक्षिण चौबीस परगना जिला में बुध का दिने बसंती में सत्ताधारी तृणमूल कांग्रेस आ विपक्षी आर.एस.पी. समर्थकन का बीच भइल झगड़ा में गोली ले चल गइल आ दसियन लोग घवाहिल हो गइल.
दुनिया
- गैस पाइप लाइन के ट्रांजिट फीस का बारे में भारत पाकिस्तान आ अफगानिस्तान का बीचे बुध का दिने सहमति बन गइल.
- सीरिया के विदैश मंत्री वालिद अल मुअल्लम कहले बाड़न कि युद्धबंदी पर निगरानी राखे खातिर अढ़ाई संयु्क्त राष्ट् पर्यवेक्षक पर्याप्त होखीहें.
- नेपाल के राष्ट्रपति रामबरन यादव कहलन कि देश के नया संविधान बनावे खातिर एगो राष्ट्रीय सहमित के सरकार बनावल चाहीं.
बिजनेस
- मार्च में मंहगाई दर बढ़ के ९.४७ फीसदी हो गइल. खास कर के दूध, सब्जी आ खाद्यतेल के दाम बढ़ला से ई मँहगाई आइल बा.
- बुध का दिने लगातार तिसरा दिने शेयर बाजार के सूचकांक बढ़ के बंद भइल. हालांकि बुध का दिने मात्र ३४ अंक के बढ़ोतरी दर्ज भइल बा.
खेल
- बुध का दिने इंदौर में अखिल भारतीय पुलिस रायफल आ पिस्तौल निशानेबाजी प्रतियोगिता शुरू हो गइल. एह प्रतियोगिता में देश के अनेके सुरक्षा बल आ पुलिस संगठन के सात सौ लोग शामिल होखल बा.
- लंदन के किउ गार्डेन में बुध का दिने लंदन ओलंपिक के सौ दिन बाकी रह गइला के मौका पर पचीस हजार फुल से बनावल एगो बड़हन ओलंपिक रिंग के प्रतिकृति के प्रदर्शित कइल गइल.
- मंगल का देर रात भइल बीसबीसा मैच में रॉयल चैलेंजर्स बैंगलुरू पुणे वारियर्स के पाँच विकेट से हरा दिहलसि. बुध का दिने मोहाली में कोलकाता नाइट राइडर्स किग्स इलेवन पंजाब के आठ विकेट से हरा दिहलसि.
- सायना नेहवाल एशिया बैडमिंटन चैंपियनशिप के दुसरका दौर में चहुँपली.
bho_Deva bho_Deva bho_Deva hin_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hne_Deva bho_Deva bho_Deva bho_Deva awa_Deva